text: Cinquè partit consecutiu contra un equip andalús - FC Barcelona
  HomeFutbolPrimer EquipNotíciesCinquè partit consecutiu contra un equip andalús
  Cinquè partit consecutiu contra un equip andalús
  www.fcbarcelona.cat - 19/08/2016 | 16:00
  L'enfrontament contra el Betis al Camp Nou significa un fet històric que mai s'havia produït a la història del FC Barcelona
  El primer partit de la sèrie va ser l'última jornada del curs passat a Granada. Luis Suárez va anotar tres gols i va sentenciar el títol de la Lliga, el Pitxitxi i la Bota d'Or gràcies als seus 40 gols a la competició domèstica.
  El Sevilla, protagonista destacat d'aquesta efemèride amb tres partits, va ser el segon rival andalús, a la final de la Copa del Rei. El Barça va superar el seu rival al Vicente Calderón amb gols de Jordi Alba i Neymar Jr. El resultat va permetre aixecar la 28a Copa del Rei de l'equip.
  L'equip de Nervión va tornar a ser el rival al tercer partit de la sèrie. Amb molts canvis i Jorge Sampaoli a la banqueta, el conjunt andalús va caure contra el Barça gràcies als gols de Luis Suárez i Munir El Haddadi.
  I de nou el Sevilla va ser el rival al quart partit, l'únic disputat al Camp Nou. Un doblet d'Arda Turan i un gol de cap de Messi van certificar el triomf blaugrana a la Supercopa d'Espanya, la dotzena al palmarès de l'equip.
  El Betis tancarà aquesta sèrie en el que serà el primer partit de la temporada 2016/17. Com a fet peculiar, si l'equip del Villamarín i el Barça s'haguessin enfrontat a la 37a jornada (FCB-Espanyol) en comptes de la 36a (Betis – FCB) del curs passat, el nombre de partits seguits contra equips andalusos hauria augmentat a sis, estenent encara més aquesta fita inèdita.